Georg Friedrich Rebmann

Johann Andreas Georg Friedrich REBMANN (naskiĝinta la  en Sugenheim, mortinta la  en Wiesbaden) estis germana juristo kaj publicisto dum la Franca Revolucio de 1789. Li anonime publikigis multajn tekstojn, aŭ pseŭdonime, ekz. de certa Anselmus Rabiosus der Jüngere.
Vivo

Post sia lerneja tempo en Kitzingen kaj Nürnberg, Rebmann studis juron: de 1785 ĝis 1787 en Erlangen kaj de 1787 ĝis 1789 en Jena. En 1789 li revenis al Erlangen kaj komence laboris kiel skribisto por sia patro. Ekde 1790 li estis prokuratoro kaj advokato por la senjoroj de Steigerwald kaj Baunach. Post restadoj en Leipzig kaj Berlino, li vivis de 1792 ĝis 1794 kiel sendependa verkisto en Dresdeno.

En aŭtuno 1794, Rebmann kune kun la libristo Gottfried Vollmer fondis eldonejon en Erfurto. Post kiam Vollmer en 1795 estis arestita pro malobservo de cenzurregularoj, Rebmann fuĝis al Altona. Tie li establis kontaktojn kun la klerismaj rondoj en Hamburgo. De 1796 ĝis 1798 li vivis kiel publicisto en Parizo.

Rebmann, kies ekzistado dependis de la enspezo de liaj verkoj, publikigis inter 1792 kaj 1798 rapide sinsekve interalie urbajn turismajn librojn kaj rakontoj pri vojaĝoj, satirajn romanojn kaj revuojn. Tien apartenis ankaŭ laboro porla politika gazeto "Das neue graue Ungeheuer" (1795/96), per kiu li ligis sin al Wilhelm Ludwig Wekhrlin. Dum tiu tempo lia politika pensado radikaliĝis. La fruaj verkoj de Rebmann kritikis la eklezian ortodoksecon, la politikajn kondiĉojn en la germanaj ŝtatoj kaj sociajn malbonojn. Tiuj tamen ankoraŭ celis reformojn fare de la ekzistantaj registaroj. Nur iom post iom Rebmann fariĝis subtenanto de la respublika ŝtatformo kaj engaĝiĝis por la Franca Revolucio. Li kondamnis Robespierre kaj la jakobenan regadon, dum lia simpatio apartenis al la ĝirondanoj. Rebmann rifuzis perfortan politikan renversiĝon en Germanio ĝis 1796. Nur en 1797 li momente konsideris germanan revolucion necesa. Seniluziigite pri la kondiĉoj en Parizo, Rebmann samtempe kritikis la politikon de la Direktoraro kaj ties ŝtatrenverso en septembro 1797. 

La 23-an de decembro 1797, Rebmann estis nomumita juĝisto en la al Francio cedita maldekstra Rejna regiono. Ekde 1798 li laboris ĉe la krima kortumo por la departemento Donnersberg je Mainz. Ekde 1799 li laboris ĉe la apelacia kortumo en Trier. En 1803 li estis nomumita prezidanto de la krima kortumo kaj de la speciala tribunalo kontraŭ bandoj kaj rabistoj por la departemento Donnersberg. Tie li gvidis la procesojn kontraŭ la rabistbandoj de Schinderhannes (1803) kaj Damian Hessel (1810). En 1811 li unue fariĝis juĝisto, poste ĉambroprezidanto ĉe la apelacia kortumo en Trier. Post la konkero de la liva bordo de Rejno fare de la aliancanoj, li transprenis la aferojn de la prezidanto. Ekde aŭgusto 1815 li estis prezidanto de la nova apelacia kortumo por la areo de la bavara-aŭstra landa administracio en Kaiserslautern. Post la transpreno de la Rejna distrikto fare de Bavario en 1816, Rebmann estis  kiel prezidanto de la apelacia kortumo por la Rejna distrikto en Zweibrücken en la bavaran justicservon. Li mortis dum kuracbana gastado Wiesbaden.
Graveco
Post sia transpreno en la franca justicservo, Rebmann ĉefe publikigis pri demandoj de administrado kaj krima justico en la kvar departementoj de Rejnlando. Tiam li, kun kreskanta distanco al la napoleona regado, kritikis ties administran praktikon. De 1814 Rebmann interesiĝis pri la bavara gazetaro kaj interalie kunlaboris ĉe la oficiala revuo "Allemannia". Li ja volis konservi la modernajn francajn jurajn kaj administrajn instituciojn. Tio grandparte sukcesis. 
En la konservativa revuo "Eudämonia" oni atakis lin kiel aĉan ĉef-revoluciulon. Rebmann hodiaŭ ofte estas konsiderata kiel grava germana jakobeno. Liaj verkoj, kies politika taksado estis gvidata de moralaj normoj, bildigas bone tipajn tensiojn de la radikala germana malfrua klerismo. Ĝi radikas el ŝanceliĝo inter reforma espero kaj revolucia atendo kun la celo de paŝo-post-paŝa plibonigo de ŝtataj institucioj sub la idearo de la Franca Revolucio.

Fonto
Art. "Rebmann, Andreas Georg Friedrich v." - fare de Franz Brümmer, ĉe: Allgemeine Deutsche Biographie, volumo 27 (1888), p. 483–485

Eksteraj ligiloj

verkoj ĉe Projekt-Gutenberg
tekstoj ĉe archive.org
ligiloj ĉe DDB

kategorio:Germanaj juristoj
kategorio:Germanaj verkistoj
kategorio:Naskiĝintoj en 1768
kategorio:Mortintoj en 1824